আর, প্রথম শিক্ষিত বাঙালি হিসেবে কালাপানি পার হওয়া? বক্সার যুদ্ধে হেরে মুঘল বাদশাহ্‌ দ্বিতীয় শাহ্‌আলম তখন ইলাহাবাদ দুর্গে বন্দী। ১৭৬৬তে, মানে রামমোহনের বিলাতযাত্রার ৬৫ বছর আগে, ইংলন্ডেশ্বর তৃতীয় জর্জের কাছে তদ্বির করতে দূত পাঠালেন ক্যাপ্টেন সুইনটনকে, সঙ্গী তাঁর নদীয়ার বাঙালী মুন্সি এহ্‌তেশাম উদ্দিন। ফার্শিতে লেখা তাঁর চমৎকার ভ্রমণকাহিনি রয়েছে, ‘শিগার্ফ-নামা-এ-বিলায়েত’ (বিলাতের আশ্চর্য দৃশ্যাবলী)। প্রচার পায়নি । ঢাকা বাংলা একাডেমী অবশ্য এখন তার বঙ্গানুবাদও প্রকাশ করেছে। উচ্চবর্ণীয়ের মধ্যেও রামমোহনের ৫০ বছর আগে চিৎপাবন ব্রাহ্মণ হনুমন্তরাও বিলেতে যান পেশোয়া রঘুনাথ রাওয়ের দূত হয়ে, ১৭৮০ খৃঃ। কম লোকে জানে। আসলে, নেপোলিয়ন-বিজয়ের পর বলদর্পী ইংরেজের তখন দেখানোর দরকার পড়েছিলঃ ‘দেখ, কী-হেন দেশ আমরা জয় করেছি! কালোকোলো আধাল্যাংটা নয়, রীতিমত সাতটা ভাষা জানা ছ’-ফুটি ধর্মনায়ক!’ রামমোহন তাই বিলেত-ফ্রান্সে সফল।